Kleuter veg om lewe ná swaai-ongelukJaco en Juané Bothma. Foto: Facebook Jaco Bothma het Maandag aan Maroela Media vertel hoe ŉ rustige Sondagmiddag die begin van die “moeilikste week in hul lewe” geword het. Jaco se vrou, Jacqueline, was verlede Sondag saam met die egpaar se vier kinders by hul vakansiehuis in Rooiberg naby Thabazimbi in Limpopo. Jaco was die dag by die gesin se huis in Roodepoort in Johannesburg, omdat hy nog werk gehad het om af te handel. “Jacqueline het saam met die kinders buite gespeel en vir Juané (2) en haar boetie op die swaaie gestoot,” het Jaco gesê. “In ŉ stadium het Jacqueline gesê hulle moet ingaan om iets te kry om te drink en Juané het van die swaai af geklim en reg voor haar boetie ingehardloop. Die swaai het haar bokant haar oor getref en haar skedel gekraak.” Jaco vertel dat Jacqueline dadelik met Juané na ŉ hospitaal in Thabazimbi gejaag het waar ŉ breinskandering getoon het dat sy bloeding op die brein opgedoen het. Juané is later die dag per helikopter na die Netcare Garden City-hospitaal in Johannesburg geneem. “Die dokter het ons eers Donderdag vertel dat die paramedici Sondag met Juané se aankoms by die hospitaal aan hom gesê het dat sy dit nie gaan maak nie,” het Jaco gesê. “Ons het net heeltyd aanhou glo en op die Here vertrou om ŉ wonderwerk te verrig.” Nadat ŉ noodoperasie gedoen is om ŉ gedeelte van Juané se skedel te verwyder en sodoende die drukking op haar brein te verlig, is sy in ŉ geïnduseerde koma geplaas. Haar liggaam word steeds verkoel om haar brein kans te gee om te rus. Die afgelope week was ŉ kritieke tydperk waartydens klein Juané in die waakeenheid van die hospitaal om haar lewe moes veg. “Dit gaan nou baie beter met Juané en ons glo sy is buite gevaar. Hulle behoort binnekort te begin om haar wakker te maak en dan sal ons kyk hoe dit van daar af gaan. Ons vat dit net dag vir dag,” het Jaco gesê. “Dit gaan maar op en af met ons, dit is ŉ baie emosionele tyd. Ons weet die Here het ŉ wonderwerk laat gebeur, maar dit was beslis die ergste week van ons lewe dié.” Volgens Jaco lyk dit tans nie asof Juané enige langtermyn-skade opgedoen het nie, maar die dokters sal dit eers werklik kan bepaal wanneer sy wakker is. “Ons is so ongelooflik dankbaar vir elke seën en elke gebed wat oor Juané uitgespreek word. Die Here is goed vir ons.”